Andreas Pereira

Andreas Hugo Hoelgebaum Pereira (s. 1. tammikuuta 1996 Duffel, Belgia) on brasilialainen jalkapalloilija, pelipaikaltaan hyökkäävä keskikenttäpelaaja. Hän edustaa Brasilian Série A:ssa pelaavaa Palmeirasia. Hän on aiemmin edustanut vuosina 2014–2022 Manchester Unitedia, josta hän pelasi lainasopimuksella Espanjassa Granadassa ja Valenciassa, Italiassa Laziossa sekä Brasiliassa Flamengossa, sekä vuosina 2022–2025 Fulhamia.
Seurajoukkueura.
Pereira pelasi juniorina ensin belgialaisessa Lommel Unitedissa (2004–2005) ja sen jälkeen alankomaalaisessa PSV Eindhovenissa (2005–2011), josta hän siirtyi englantilaisen Manchester Unitedin alle 18-vuotiaiden joukkueeseen. Kesällä 2013 hänet nostettiin alle 21-vuotiaiden joukkueeseen. Virallisessa edustusjoukkueen ottelussa Pereira teki ensiesiintymisensä 26. elokuuta 2014, kun seura kohtasi Liigacupissa Milton Keynes Donsin. Ensimmäisen Valioliigan ottelunsa Pereira pelasi 15. maaliskuuta 2015 Manchester Unitedin voittaessa Tottenham Hotspurin kotonaan 3–0. Seuraavalla kaudella hän debytoi Mestarien liigassa ja pelasi neljä ottelua Valioliigassa.
Pereira pelasi kauden 2016–2017 lainalla Primera Divisiónin Granadassa, jossa teki 35 liigaottelussa viisi maalia. Seuraavan kauden hän oli lainalla niin ikään Espanjan pääsarjassa, Valenciassa, jossa teki 23 sarjaottelussa yhden maalin. Kaudella 2018–2019 hän pelasi Manchester Unitedissa 15 liigaottelua ja neljä peliä Mestarien liigassa. Kaudella 2019–2020 hän pelasi Valioliigassa 25 ottelua ja Eurooppa-liigassa kuusi. Hän teki Valioliigassa Unitedille kaksi maalia: maaliskuussa 2019 Southamptonia ja marraskuussa 2019 Brightonia vastaan.
Pereiran lainapestit jatkuivat Laziossa, jossa hän kaudella 2020–2021 pelasi Italian Serie A:ssa 26 ottelua ja teki niissä yhden maalin, sekä Flamengossa, jossa hän kaudella 2021–2022 pelasi Brasilian Série A:ssa 31 ottelua ja teki niissä seitsemän maalia. Pereira siirtyi heinäkuussa 2022 Fulhamiin. Hän pelasi kaudella 2022–2023 Valioliigassa 33 ottelua ja teki niissä neljä maalia. Hän pelasi kauden kaikki liigaottelunsa avauskokoonpanossa, ja viisi viimeistä ottelua jäivät pelaamatta Manchester Cityä vastaan pelatussa ottelussa tulleen ja leikkausta vaatineen nilkkavamman vuoksi. Kaudella 2023–2024 hän pelasi 37 valioliigaottelua, kolmea vaille kaikki avauskokoonpanossa. Hän teki kolme maalia, joista kaksi West Hamia vastaan huhtikuussa. Lisäksi hän antoi seitsemän maalisyöttöä. Kaudella 2024–2025 hän pelasi Valioliigassa 33 ottelua, näistä 25 avauskokoonpanossa. Hän teki kaksi ja syötti kuusi maalia.
Elokuussa 2025 Pereira siirtyi Fulhamista brasilialaisseura Palmeirasiin. Hän allekirjoitti Palmeirasin kanssa vuoden 2028 loppuun ulottuvan sopimuksen.
Maajoukkueura.
Pereira edusti Belgian alle 15-, alle 16- ja alle 17-vuotiaiden maajoukkueita, mutta vaihtoi alle 20-vuotiaiden tasolla Brasilian joukkueeseen. Hän pelasi kuusi ottelua Brasilian saavuttaessa hopeaa alle 20-vuotiaiden MM-kilpailuissa 2015. Hän pelasi Brasilian A-maajoukkueessa ensimmäisen kerran syyskuussa 2018 ystävyysottelussa El Salvadoria vastaan. Hän pelasi Copa Américassa 2024 kolme ottelua vaihtopelaajana. Kaikkiaan hän on pelannut kymmenen maaottelua, joissa hän on ollut kerran avauskokoonpanossa. Otteluista kaksi on kuulunut MM-karsintoihin.
Muuta.
Myös Pereiran isä Marcos Pereira oli jalkapalloammattilainen, joka pelasi suurimman osan urastaan Belgiassa ja edusti Lommel Unitedin edustusjoukkuetta pojan aloittaessa jalkapallon seurassa.